钦定古今图书集成/明伦汇编/皇极典/第074卷 > 唐二十二
## 钦定古今图书集成/明伦汇编/皇极典/第074卷 > 唐二十二

### 昭宗本纪上

按《唐书昭宗本纪》，“昭宗圣穆景文孝皇帝，讳晔，懿宗
第七子也。母曰恭宪皇太后王氏。始封寿王，乾符三
年，领幽州卢龙军节度使。僖宗遇乱，再出奔，寿王握
兵侍左右，尤见倚信。文德元年三月，僖宗疾大渐，群
臣以吉王长，且欲立之。观军容使杨复恭率兵迎寿
王，立为皇太弟，改名敏。乙巳，即皇帝位于柩前。四月”
戊辰，孙儒陷扬州，自称“淮南节度使”，杨行密奔于庐
州。庚午，追尊母为皇太后。韦昭度为中书令，孔纬为
司空。乙亥，张全义陷孟州，李罕之奔于河东。成汭陷
江陵，自称留后。辛卯，朱全忠及秦宗权战于蔡州，败
之。五月壬寅，赵德𬤇以襄州降，以德𬤇为忠义军节
度使、蔡州四面行营副都统。六月，阆州防御使王建
陷汉州，执刺史张顼，遂寇成都。韦昭度罢为剑南西
川节度副大使，兼两川招抚制置使。十月，陈敬瑄反。
辛卯，葬惠圣恭定孝皇帝于靖陵。十一月丙申，秦宗
权陷许州，执忠武军节度使王缊。辛酉，奉国军将申
丛执秦宗权。十二月丁亥，韦昭度为行营招讨使，及
永平军节度使王建讨陈敬瑄，山南西道节度使杨
守厚陷夔州。

龙纪元年正月癸巳，大赦，改元。翰林学士承旨、兵部
侍郎刘崇望同中书门下平章事。壬子，“宣武军将郭
璠杀奉国军留后申丛，自称留后。”二月戊辰，朱全忠
俘秦宗权以献。己丑，宗权伏诛。三月，孔纬为司徒，杜
让能为司空。丙申，钱镠陷苏州，逐刺史徐约。六月，李
克用寇邢州。昭义军节度使孟方立卒，其弟迁自称
留后。杨行密陷宣州，宣歙观察使赵锽死之。庐州刺
史蔡俦叛附于孙儒。八月甲戌，孟迁叛附于李克用。
十月，平卢军节度使王敬武卒，其子师范自称留后。
陷棣州，刺史张蟾死之。宣歙观察使杨行密陷常州，
刺史杜陵死之。钱镠陷润州。十一月丁未，朝献于太
清宫。戊申，朝享于太庙。己酉，有事于南郊，大赦。十二
月，孙儒陷常、润二州。戊午，孔纬为太保，杜让能为司
徒。壬申，眉州刺史山行章叛附于王建。

大顺元年正月戊子，群臣上尊号曰“圣文睿德光武
弘孝皇帝”，大赦，改元。壬寅，简州将杜有迁执其刺史
员虔嵩，叛附于王建。二月己未，资州将侯元绰执其
刺史杨戡，叛附于建。三月戊申，昭义军节度使李克
修卒，其弟克恭自称留后。四月丙辰，宿州将张筠逐
其刺史张绍光。丙寅，嘉州刺史朱实叛附于王建。丙
子，戎州将文武坚执其刺史谢承恩，叛附于建。五月，
张濬为河东行营都招讨宣慰使，京兆尹孙揆副之；
幽州卢龙军节度使李匡威为北面招讨使，云州防
御使赫连铎副之。朱全忠为南面招讨使，王镕为东
面招讨使，以讨李克用。壬寅，昭义军将安居受杀其
节度使李克恭叛附于朱全忠。癸丑，剑南东川节度
使顾彦朗卒，其弟彦晖自称留后。六月辛酉，雅州将
谢从本杀其刺史张承简，叛附于王建。辛未，朱全忠
为河东东面行营招讨使。是月，河东将安知建以邢、
洺、磁三州叛附于全忠。七月，杨行密陷润州。戊申，李
克用执昭义军节度使孙揆。八月，钱镠杀苏州刺史
杜儒休。杨行密陷苏州，淮南节度使孙儒陷润州。庚
午，朱全忠为中书令。九月，李克用陷潞州，杨行密陷
润、常二州。闰月，孙儒陷常州。壬戌，邛州将任可知杀
其刺史毛湘。十月癸未，蜀州刺史李行周叛附于王
建。李克用陷邢、洺、磁三州。十一月丁卯，李匡威陷蔚
州。是月，张濬及李克用战于阴地，败绩。孙儒陷苏州。
十二月，李克用陷晋州。

二年正月庚申，孔纬、张濬罢。翰林学士承旨、兵部侍
郎崔昭纬、御史中丞徐彦若为户部侍郎、同中书门
下平章事。甘露镇使陈可言陷常州，钱镠陷苏州。二
月乙巳，赦陈敬瑄。丁未，诏“王建罢兵不受命。”是春，淮
南大饥。四月庚辰，有彗星入于太微。甲申，大赦，避正
殿，减膳彻乐，赐两军金帛，赎所略男女还其家。民年
“八十以上及疾不能自存者，长吏存恤。访武德功臣
子孙。”癸卯，王建寇成都。五月，孙儒陷和、滁二州。六月，
杨行密陷和、滁二州。丙午，封子祐为德王。七月，李克
用陷云州，防御使赫连铎奔于退浑，孙儒焚扬州以

曹州将郭铢杀其刺史郭词，叛附于全忠。辛未，全忠
陷寿州。

景福元年正月己未，朱全忠陷孟州，逐河阳节度使
赵克裕。丙寅，大赦，改元。二月，刘崇望罢。钱镠陷苏州。
甲申，朱全忠寇郓州，天平军节度使朱宣败之。三月，
户部尚书郑延昌为中书侍郎、“同中书门下平章事。”
乙巳，杨行密陷楚州，执刺史刘瓒；又陷常州，刺史陈
可言死之。丙辰，武定军节度使杨守忠、龙剑节度使
杨守贞会杨守厚兵寇梓州。丙寅，福建观察使陈岩
卒，护闽都将范晖自称留后。庚午，泉州刺史王潮寇
福州。四月辛巳，杜让能为太尉。六月戊寅，杨行密陷
扬州。己巳，凤翔陇右节度使李茂贞陷凤州，感义军
节度使满存奔于兴元，遂陷兴、洋二州。八月壬申，寇
兴元，杨守亮、满存奔于阆州。丙戌，降京畿、关辅囚罪，
免淮南、浙西、宣州逋负。十月，蔡俦以庐州叛附于朱
全忠。河东将李存孝以邢州叛附于全忠。十一月，有
星孛于斗、牛。辛丑，武宁军将张燧、张谏以濠、泗二州
叛附于朱全忠。乙巳，朱友裕陷濮州，执刺史邵儒孙。
儒将王坛陷婺州，刺史蒋瓌奔于越州。是岁，明州刺
史锺文季卒，其将黄晟自称刺史。

二年。正月，徐彦若罢为凤翔、陇右节度使，李茂贞为
山南西道节度使，茂贞不受命。二月，杨行密陷常州。
三月辛酉，幽州卢龙军兵马留后李匡筹逐其兄匡
威，自称节度留后。四月乙亥，王建杀陈敬瑄及剑南
西川监军田令孜。乙酉，有彗星入于太微。丁亥，王镕
杀李匡威。戊子，朱全忠陷徐州，武宁军节度使时溥
死之。五月庚子，王潮陷福州，范晖死之，潮自称留后。
七月，杨行密陷庐州，蔡俦死之。八月丙申，嗣覃王嗣
周为京西路招讨使，神策大将军李鐬副之，以讨李
茂贞。庚子，昇州刺史张雄卒，其将冯弘铎自称刺史。
是月，杨行密陷歙州。九月壬午，嗣覃王嗣周及李茂
贞战于兴平，败绩。甲申，茂贞犯京师。乙酉，茂贞杀观
军容使西门重遂、内枢密使李周。“段诩。贬杜让能
为梧州刺史。”壬辰，东都留守、检校司徒韦昭度为司
徒，御史中丞崔引为户部侍郎、“同中书门下平章事。”
是月，昇州刺史冯弘铎叛附于杨行密。十月乙未，杀
杜让能及户部侍郎杜弘徽。杨行密陷舒州。十二月，
韦昭度为太傅。邵州刺史邓处讷陷潭州，钦化军节
度使周岳死之，处讷自称留后。是岁，建州刺史徐归
范、汀州刺史锺《全慕》叛附于王潮。

乾宁元年正月，有星孛于鹑首。乙丑，大赦，改元。李茂
贞以兵来朝。二月，右散骑常侍郑綮为礼部侍郎、同
中书门下平章事。彰义军节度使张钧卒，其兄𫔍自
称留后。三月甲申，李克用寇邢州，执李存孝杀之。五
月丙子，王建陷彭州，威戎军节度使杨晟死之。是月，
郑延昌罢。孙儒将刘建锋、马殷陷潭州，武安军节度
使邓处讷死之，建锋自称留后。武冈指挥使蒋勋陷
邵州。六月，大同军防御使赫连铎及李克用战于云
州，死之。戊午，翰林学士承旨、礼部尚书李磎同中书
门下平章事。庚申，磎罢。御史大夫徐彦若为中书侍
郎、同中书门下平章事。七月，以雨霖，避正殿，减膳。郑
綮罢。李茂贞陷阆州。八月，杨守亮伏诛。癸巳，减京畿、
兴元、洋、金、商州赋役。九月庚申，李克用陷潞州，昭义
军节度使康君立死之。十月丁酉，封子祤为棣王，禊
虔王，禋沂王，祎遂王。十一月，李克用陷武州。十二月，
陷新州。甲寅，幽州卢龙军节度使李匡筹奔于沧州，
义昌军节度使卢彦威杀之。丙辰，李克用陷幽州。是
冬，杨行密陷黄州，执刺史吴讨。

二年正月己巳，给事中陆希声为户部侍郎、“同中书
门下平章事。”壬申，护国军节度使王重盈卒，其子珂
自称留后。二月乙未，太子太傅李磎为户部侍郎、“同
中书门下平章事。”三月，崔引、李磎罢户部侍郎，判户
部王搏为中书侍郎、“同中书门下平章事。”杨行密陷
濠州，执刺史张燧。庚午，河东地震。四月，苏州大雨雪，
陆希声、韦昭度罢。泰宁军节度使朱瑾及朱全忠战
于高梧，败绩，其将安福庆死之。杨行密陷寿州，执刺
史江从勖。五月甲子，静难军节度使王行瑜、镇国军
节度使韩建及李茂贞犯京师，杀太保致仕韦昭度、
太子少师李磎。是月，李克用陷绛州，刺史王瑶死之。
六月庚寅，镇海军节度使钱镠为浙“江东道招讨使。”
癸巳，吏部尚书孔纬为司空，兼门下侍郎、“同中书门
下平章事。”七月丙辰，李克用以兵屯于河中。戊午，匡
国军节度使王行约奔于京师。庚申，左右神策军护
军中尉骆全瓘刘景宣，指挥使王行实、李继鹏反。行
在莎城。嗣薛王知柔权知中书事。壬戌，李克用陷同
州。甲子，次石门。前护国军节度使崔引为中书侍郎、
“同中书门下平章事。”八月戊戌，李克用为“《邠宁》四面
行营招讨使”，保大军节度使李思孝为北面招讨使，
定难军节度使李思谏为东北面招讨使，彰义军节
度使张𫔍为西面招讨使。辛丑，李克用为“《邠宁》四面行营都统。”李继鹏伏诛。赦李茂贞。辛亥，至自石门。壬
子，崔昭纬罢。九月丙辰，徐彦若为司空。癸亥，孔纬薨。
前昭义军节度使李罕之为邠宁四面行营副都统。
十月，京兆尹孙偓为户部侍郎、“同中书门下平章事。”
丙戌，李克用及王行瑜战于梨园，败之。庚寅，王行约
焚宁州以逃。义武军节度使王处存卒，其子郜自称
留后。十一月丁巳，李克用及王行瑜战于龙泉，败之。
辛酉，衢州刺史陈儒卒，其弟岌自称刺史。丁卯，王行
瑜伏诛。壬申，齐州刺史朱琼叛附于朱全忠。丁丑，王
建陷利州，刺史李继颙死之。十二月癸未，赦京师。复
“大顺以来削夺官爵非其罪者。”甲申，阆州防御使李
继雍、蓬州刺史费存、渠州刺史陈璠叛附于王建。丙
申，建寇梓州。戊辰，通州刺史李彦昭叛附于建。是岁，
安州防御使宣晟陷桂州，静江军节度使周元静部
将刘士政死之，晟自称知军府事。

三年。正月癸丑，王建陷龙州，刺史田昉死之。闰月丁
亥，果州刺史周雄叛附于建。四月壬子，武安军乱，杀
其节度使刘建峰，其将马殷自称留后。五月癸未，杨
行密陷苏州，执刺史成及，陷光州，刺史刘存死之。庚
寅，成汭陷黔州，武泰军节度使王建肇奔于成都。乙
未，董昌伏诛。是月，蕲州刺史冯行章叛附于杨行密。
六月庚戌，李茂贞犯京师，嗣延王戒丕御之。丙寅，及
茂贞战于娄馆，败绩。七月癸巳，行在渭北。甲午，韩建
来朝，次华州。乙巳，崔引罢。丙午，翰林学士承旨、尚书
左丞陆扆为户部侍郎、同中书门下平章事。八月甲
寅，王搏罢。乙丑，国子《毛诗》博士朱朴为左谏议大夫、
同中书门下平章事。九月乙未，武安军节度使崔引
为中书侍郎，翰林学士承旨、户部侍郎崔远同中书
门下平章事。丁酉，贬陆扆为峡州刺史。十月，李克用
及罗弘信战于白龙潭，败之。壬子，孙偓持节凤翔四
面行营节度诸军都统招讨处置使。戊午，威胜军节
度使王搏为吏部尚书、“同中书门下平章事。”十一月
戊子，忠国军节度使李师悦卒，其子继徽自称留后。
四年正月乙酉，韩建以兵围行宫，杀扈跸都将李筠。
丙申，朱全忠陷郓州，天平军节度使朱宣死之。己亥，
孙偓罢都统。二月，朱全忠寇兖州，泰宁军节度使朱
瑾奔于淮南，其子用贞以兖州叛附于全忠。全忠陷
沂、海、密三州。保义军节度使王珙寇河中，韩建杀太
子詹事马道殷、将作监许岩士。杨行密为“江南诸道
行营都统。”癸丑，王建陷泸州，刺史马敬儒死之。己未，
立德王𥙿为皇太子，大赦，享于行庙。辛未，王建陷渝
州。乙亥，孙偓、朱朴罢。五月壬午，朱全忠陷黄州，刺史
矍璋死之。六月，贬王建为南州刺史。以李茂贞为剑
南西川节度使，嗣覃王嗣周为凤翔、陇右节度使，茂
贞不受命。嗣周及茂贞战于奉天，败绩。八月，韩建杀
通王滋、沂王禋、韶王、彭王、嗣韩王、嗣陈王、嗣覃王嗣
周、嗣延王戒丕、嗣丹王允。九月，钱镠陷湖州，忠国军
节度使李继徽奔于淮南。彰义军节度使张琏为凤
翔西北行营招讨使，静难军节度使李思谏为凤翔
四面行营副都统，以讨李“茂贞。”十月壬子，遂州刺史
侯绍叛附于王建。乙卯，合州刺史王仁威叛附于建。
庚申，建陷梓州，剑南东川节度使顾彦晖死之。甲子，
封子秘为景王，祚辉王，祺祁王。十一月癸酉，杨行密
及朱全忠战于清口，败之。丙子，钱镠陷台州。十二月
丁未，威武军节度使王潮卒，其弟审知自称留后。
光化元年正月，徐彦若为司徒。二月，赦李茂贞。三月，
幽州卢龙军节度使刘仁恭之子守文陷沧州，义昌
军节度使卢彦威奔于汴州。四月丙寅，立淑妃何氏
为皇后。五月己巳，大赦。辛未，朱全忠陷洺州，刺史邢
善益死之。又陷邢州。壬午，陷磁州，刺史袁奉韬死之。
是月，马殷陷邵、衡、永三州，刺史蒋勋、杨师远、唐旻死
之。七月丙申，朱全忠陷唐州，又陷隋州，执刺史赵匡
璘。八月戊午，陷邓州，执刺史国湘。壬戌，至自华州。甲
子，大赦，改元。九月丙子，有星陨于北方。甲申，钱镠陷
苏州。十月，魏博节度使罗弘信卒，其子绍威自称留
后。己亥，朱全忠陷安州，刺史武瑜死之。十一月，衢州
刺史陈岌叛附于杨行密。甲寅，封子征为雅王，祥琼
王。十二月，癸未，李罕之陷潞州，自称节度留后。李克
用陷泽州。

二年。正月乙未，给复绵、剑二州二年。丁未，崔引罢。兵
部尚书陆扆同中书门下平章事。是月，李罕之陷沁
州，刘仁恭陷贝州。二月甲子，朱全忠陷蔡州，奉国军
节度使崔洪奔于淮南。三月丁巳，全忠陷泽州。六月
丁丑，“保义军乱，杀其节度使王珙，其将李璠叛附于
全忠。”七月壬辰，海州戍将陈汉宾以其州叛附于杨
行密。马殷陷道州，刺史蔡结死之。八月，李克用陷泽、
潞、怀三州。十一月，徐彦若为太保，王搏为司空。马殷
陷郴、连二州，刺史陈彦谦、鲁景仁死之。辛丑，保义军
将朱简杀其节度使李璠，叛附于朱全忠。

“三年四月辛未，皇后及皇太子享于太庙。”六月丁卯，

月庚辰，李克用陷洺州，执刺史朱绍宗。九月，朱全忠
陷洺州。钱镠陷婺州，刺史王坛奔于宣州。衢州刺史
陈岌叛附于钱镠。乙巳，徐彦若罢。丙午，崔远罢。戊申，
刑部尚书裴贽为中书侍郎、“同中书门下平章事。”甲
寅，朱全忠陷瀛州。十月丙辰，陷景州，执刺史刘仁霸。
辛酉，陷莫州。辛巳，陷祁州，刺史杨约死之。甲申，陷定
州，义武军节度使王郜奔于太原。十一月己丑，左右
神策军中尉刘季述、王仲先、内枢密使王彦范、薛齐
偓作乱，皇帝居于少阳院。辛卯，季述以皇太子𥙿为
皇帝。丁未，太白昼见。十二月，刘季述杀睦王倚。是岁，
马殷陷桂、宜、岩、柳、象五州。睦州刺史陈晟卒，其弟询
自称刺史。

天复元年正月乙酉，“左神策军将孙德昭、董彦弼、周
承诲以兵讨乱，皇帝复于位。刘季述、薛齐偓伏诛。降
封皇太子𥙿为德王。”戊申，朱全忠陷绛州。壬子，崔引
为司空。朱全忠陷晋州。二月甲寅，以旱避正殿，减膳。
戊辰，“朱全忠陷河中，执护国军节度使王珂。”辛未，封
全忠为梁王。是月，翰林学士、户部侍郎王溥为中书
侍郎，吏部侍郎裴枢为户部侍郎、“同中书门下平章
事。”三月辛亥，昭义军节度使孟迁叛附于朱全忠。四
月壬子，全忠陷沁、泽二州。丁巳，仪州刺史张鄂叛附
于全忠。甲戌，享于太庙。丙子，大赦，改元“《武德》。《贞观》配
享功臣主祭子孙叙进之，介公、酅公后予一子九品
正员官。”免光化以来畿内逋负。五月，李茂贞来朝。六
月，李克用陷隰、慈二州。十月戊戌，朱全忠犯京师。十
一月己酉，陷同州。壬子，如凤翔。丁巳，朱全忠陷华州，
镇国军节度使韩建叛附于全忠。辛酉，兵部侍郎卢
光启权勾当中书事。癸亥，李茂贞及朱全忠战于武
功，败绩。丁卯，卢光启为右谏议大夫、参知机务。戊辰，
朱全忠犯凤翔。辛未，陷邠州。静难军节度使李继徽
叛附于全忠。甲戌，崔引、裴枢罢。十二月，锺傅陷吉州。
是岁，清海军节度使徐彦若卒，行军司马刘隐自称
留后。武贞军节度使雷蒲卒，其子彦威自称留后。
二年正月丁卯，给事中韦贻范为工部侍郎、“同中书
门下平章事。”丙子，给事中严龟为汴、岐和协使。二月
己亥，盗发简陵。王建陷利州，昭武军节度使李继忠
奔于凤翔。三月庚戌，昼晦。癸丑，朱全忠陷汾州。乙卯，
浙西大雨雪。戊午，朱全忠陷慈、隰二州。丁卯，李克用
陷汾、慈、隰三州。四月，卢光启罢。丙申，温州刺史朱褒
卒，其兄敖自称刺史。杨行密陷昇州。五月丙午，李茂
贞及朱全忠战于武功，败绩。庚午，韦贻范罢。六月丙
子，中书舍人苏检为工部侍郎、“同中书门下平章事。”
丙戌，朱全忠陷凤州。七月甲辰，陷成州。乙巳，陷陇州。
八月己亥，韦贻范起复。辛丑，王建陷兴元，山南西道
节度使王万弘叛附于建。九月戊申，李茂贞及朱全
忠战于槐林，败绩。武定军节度使拓拔思恭叛附于
王建。十月癸酉，杨行密为东“面诸道行营都统，及湖
南节度使马殷讨朱全忠。”王建陷兴州。十一月癸卯，
保大军节度使李茂勋以兵援凤翔。丙辰，韦贻范薨。
十二月癸巳，温州将丁章逐其刺史朱敖。己亥，朱全
忠陷鄜州，保大军节度使李茂勋叛附于全忠。是岁，
卢光稠陷韶州。岳州刺史邓进思卒，其弟进忠自称
刺史。

三年正月丙午，平卢军节度使王师范取兖州。戊申，
杀左右神策军护军中尉韩全诲、张彦弘，内枢密使
袁易简、周敬容。辛亥，翰林学士姚洎为汴、岐和协使。
壬子，工部尚书崔引为司空、兼门下侍郎、同中书门
下平章事。甲子，幸朱全忠军。己巳，至自凤翔，哭于太
庙，大赦。庚午，崔引及朱全忠杀中官七百馀人。辛未，
引判六军十二卫事。丁章伏诛。二月，雨土。甲戌，贬陆
扆为沂王傅，分司东都。丙子，王溥罢。朱全忠杀苏检、
吏部侍郎卢光启。戊寅，降京畿、河中、凤翔、兴德府、同、
邠、鄜三州死罪以下。己卯，辉王祚为诸道兵马都元
帅。庚辰，朱全忠为太尉，中书令副之，崔引为司徒。乙
未，清海军节度使裴枢为门下侍郎、“同中书门下平
章事。”三月，朱全忠陷青州，杨行密陷密州，刺史刘康
乂死之。四月己卯，朱全忠判元帅府事。五月壬子，荆
南节度使成汭及杨行密战于君山，死之。武贞军节
度使雷彦威之弟彦恭陷江陵。六月乙亥，朱全忠陷
登州。九月，杨行密杀奉国军节度使朱延寿。辛亥，朱
全忠陷棣州，刺史邵播死之。陷密州。戊午，平卢军节
度使王师范叛附于全忠。十月，忠义军将赵匡明陷
江陵，自称留后。王建陷忠、万、施三州，甲戌，陷夔州。丁
丑，平卢军将刘𬩽以兖州叛附于朱全忠。十二月，裴
贽罢。杨行密陷宣州，宁国军节度使田𫖳死之。辛巳，
礼部尚书独孤损为兵部侍郎、同中书门下平章事。
丙申，朱全忠杀尚书左仆射致仕张濬。

天祐元年正月乙巳，崔引罢，裴枢判左三军事，独孤
损判右三军事，兵部尚书崔远为中书侍郎，翰林学
士、右拾遗柳璨为右谏议大夫、同中书门下平章事己酉，朱全忠杀太子少傅崔引及京兆尹郑元规、威
远军使陈班。戊午，全忠迁唐都于洛阳。二月丙寅，日
中见北斗。戊寅，次陕州。朱全忠来朝。甲申，封子祯为
端王，祁丰王，福和王，禧登王，祐嘉王。三月丁未，朱全
忠兼判左右神策及六军诸卫事。闰四月壬寅，次谷
水。朱全忠来朝。甲辰，至自西都，享于太庙。大风，雨土。
乙巳，大赦，改元。六月，静难军节度使杨崇本会李克
用、王建兵以讨朱全忠。七月乙丑，全忠以兵屯于河
中。八月壬寅，全忠以左右龙武统军朱友恭氏叔琮、
枢密使蒋元晖兵犯宫门。是夕，皇帝崩，年三十八。明
年，起居郎苏楷请更谥“恭灵庄闵”，庙号襄宗。至后唐
同光初，复故号谥云。

按《旧唐书昭宗本纪》，“昭宗圣穆景文孝皇帝，讳晔，懿
宗第七子，母曰惠安太后王氏。以咸通八年二月二
十二日生于东内。十三年四月封寿王，名杰。乾符四
年授开府仪同三司、同幽州大都督、幽州卢龙等军
节度，押奚契丹管内观察处置等使。帝于僖宗母弟
也，尤相亲睦。自艰难播越，尝随侍左右，握兵中要，皆”
奇而爱之。文德元年二月，僖宗暴不豫。时初复宫闱，
人心倾瞩，遽闻被疾，军民骇愕。及大渐之夕而未知
所立。群臣以吉王最贤，又在寿王之上，将立之，唯军
容杨复恭请以寿王监国。三月六日，宣遗诏立为皇
太弟。八日，柩前即位，时年二十二。以司空韦昭度摄
冢宰。己丑，见群臣，始听政。帝攻书好文，尤重儒术，神
气雄俊，有会昌之遗风。以先朝威武不振，国命寖微，
而尊礼大臣，详延道术，意在恢张旧业，号令天下。即
位之始，中外称之。四月，戊辰朔。庚午，追谥圣母惠安
太后曰“恭献。”乙亥，河南尹张全义以兵袭李罕之于
河阳，罕之出据泽州，魏博衙军杀其帅乐彦祯于龙
兴寺，又击乐从训，败之。从训以残众保洹水，为罗宗
弁陷其城而杀之。壬午，蔡贼孙儒陷扬州，杨行密溃
围而出，据宣州。孙儒自称淮南节度，仍率其众攻宣
州。五月丁酉朔，制以宣武军节度使、检校侍中、沛郡
王朱全忠为蔡州四面行营兵马都统。自秦贤、石璠
败后，蔡贼渐弱，时溥方为全忠所攻，故移溥都统之，
命授全忠。壬寅，蔡贼将伪署荆襄节度使赵德𬤇遣
使归朝，愿讨贼自效。乃以德𬤇为蔡州四面行营副
都统，德𬤇遂以荆、襄之兵属全忠。六月丁卯朔，以川
贼王建大乱剑南，陈敬瑄告难，制以开府仪同三司、
守司空、门下侍郎、同平章事、太清宫使、弘文馆大学
士、延资库使、上柱国、扶阳郡开国公、食邑二千户韦
昭度检司徒、门下侍郎、同平章事，兼成都尹，充剑南
西川节度副大使、知节度事，兼两川招抚制置等使。
蔡州行营奏，“大破贼于龙陂，进军以逼贼城。”七月丙
申朔，泽州刺史李罕之引太原之师攻河阳，为汴将
丁会所败，退还高平。九月乙未，汴将朱珍败时溥之
师于埇桥，遂陷宿州。自是，溥婴城不敢复出。汴将胡
元琮急攻蔡州。十二月，甲子朔，蔡州牙将申丛执秦
宗权，挝折其足，乞降。诏中使宣谕，便以丛权知留后。
比中使至，别将郭璠杀申丛，篡宗权，絷送汴州。蔡、申、
光等州平。诏赐蔡州行营兵士钱二十五万贯，令度
支逐近支给。是月，葬僖宗于靖陵。

龙纪元年春正月癸巳朔，上御武德殿受朝贺，宣制，
大赦，改元。中外文武臣寮进秩颁爵有差。以剑南西
川节度、两川招抚制置使韦昭度检校司空，为东都
留守；以翰林学士承旨、兵部侍郎、知制诰刘崇望本
官同平章事。以刑部侍郎孙揆为京兆尹。二月癸亥
朔。“己丑，汴州行军司马李璠监送逆贼秦宗权并妻”
赵氏以献，上御延喜门受俘，百寮称贺，以之徇市，告
庙社，斩于独柳，赵氏笞死。初，自诸侯收长安，黄巢东
出关，与宗权合。巢贼虽平，而宗权之凶徒大集。西至
金、商、陕、虢，南极荆、襄，东过淮甸，北侵徐、兖、汴、郑，幅圆
数十州。五六年间，民无耕织，千室之邑，不存一二。岁
既凶荒，皆脍人而食，丧乱之酷，未之“前闻。宗权既平，
而朱全忠连兵十万，吞噬河南，兖、郓、青、徐之间，血战
不解，唐祚以至于亡。”中书奏“请以二月二十二日为
嘉会节”，从之。三月壬辰朔，以右仆射、门下侍郎、同平
章事孔纬守司空、太清宫使、弘文馆大学士、延资库
使，领诸道盐铁转运等使；以右仆射、门下侍郎、集贤
殿大学士杜让能为左仆射、监修国史、判度支，以中
书侍郎、户部尚书、同平章事张濬为集贤殿大学士、
判户部事。四月壬戌朔，以宣武淮南等节度副大使、
知节度事、管内营田观察处置等使、“开府仪同三司、
检校太傅、兼侍中、扬州大都督府长史、汴州刺史、充
蔡州四面行营都统、上柱国、沛郡王、食邑四千户朱
全忠为检校太尉、中书令，进封东平王，仍赐赏军钱
十万贯。”五月壬辰朔，汉州刺史王建陷成都府，迁陈
敬瑄于雅州，建自称“西川兵马留后”，复用田令孜为
监军。六月辛酉朔，邢洺节度使孟方立卒，三军推其
弟洺州刺史迁为留后。太原李克用出军攻之，杭州

月己未朔，青州节度使王敬武卒。制以特进、太子少
师、博陵郡开国侯、食邑一千户崔安潜检校太傅、兼
侍中、青州刺史、平卢军节度观察，押新罗渤海两蕃
等使、青州三军。以敬武子师范权知兵马事。十一月
己丑朔，将有事于圆丘，改御名曰煜。辛亥，上宿斋于
武德殿，宰相百寮朝服于位。时两军中尉杨复恭及
两枢密皆朝服侍上，太常博士钱珝、李绰等奏论之
曰：“皇帝赴斋宫，内臣皆服朝服。臣检国朝故事及近
代礼令，并无内官朝服助祭之文。伏惟皇帝陛下承
天御历，圣祚中兴，祗见宗祧，克陈大礼，皆禀高祖、太
宗之成制，必循虞夏、商、周之旧经；轩冕服章，式遵彝
宪。礼院先准大礼使牒称：得内侍省牒，要知内臣朝
服品秩，礼院已准《礼令》报讫。今参详近朝事例，若内
官及诸卫将军必须制冠服，即各依所兼正官，随资
品，依令式，服本官之服。事存传听，且可俯从，然亦不
分明，著在礼令。乞圣慈允臣所奏。”状入。至晚不报。钱
珝又进状曰：“臣今日巳时进状，论内官冠服制度，未
奉圣旨。伏以陛下虔事郊禋，式遵彝范，凡关典礼，必
守宪章。今陛下行先王之大礼，而内臣遂服先王之
法服。来日朝献大圣祖，臣赞导皇帝行事。若侍臣服
章，有违制度，是为非礼，上渎祖宗。臣期不奉敕，臣谬
当圣代，叨备礼官，获正朝仪，死且不朽，脂膏泥滓，是
所甘心。”状入，降朱书御札曰：“卿等所论至当，事可从
权，勿以小瑕，遂妨大礼。”于是内四臣遂以法服侍祠。
甲寅，圆丘礼毕，御承天门，大赦。十二月戊午，宰臣杜
让能兼司空。

大顺元年春正月戊子朔，御武德殿受朝贺。宰臣百
寮上徽号曰圣文睿德光武弘孝皇帝。礼毕，大赦，改
元大顺。二月丁巳，宰臣兼国子祭酒孔纬，以孔子庙
经兵火，有司释奠无所，请内外文臣自观察使、制使
下及令佐，于本官料钱上缗抽十文，助修国学。从之。
宣武节度使朱全忠进位守中书令，加食邑千户，馀
如故。太原都将安金俊攻围邢州，历年，城中食尽，邢
洺观察使孟迁以城降，乃以孟迁之族归太原，克用
以大将安建为邢洺留后。三月，丁亥朔，朱全忠上表：
“关东藩镇，请除用朝廷名德为节度、观察使。如藩臣
固位不受代，臣请以兵诛之。如王徽、裴璩、孔晦、崔安
潜等，皆缙绅名族，践历素高，宜用为徐、郓、青、兖等道
节度使。”从之。昭义节度使李克修卒，太原帅克用之
弟也。三军推克修弟克恭知留后事。四月，丙辰朔，李
克用遣大将安金俊率师攻云州，赫连铎求援于幽
州，李匡威出兵援之，战于蔚州，太原军大败。燕军执
安金俊献之于朝。李匡威、赫连铎、朱全忠等上表请：
“因沙陀败亡，臣与河北三镇及臣所镇汴滑、河阳之
兵平定太原，愿朝廷命重臣一人都总戎事。”昭宗以
太原于艰难时立兴复大功，心疑其事，下两省、御史
台、尚书省四品已上官议。唯党全忠者言其可伐，不
可者十之七。宰臣杜让能、刘崇望深以为不可。惟张
濬议曰：“先朝再幸兴元，实沙陀之罪。比虑河北诸侯
与之胶固，无以涤除。今两河大藩皆愿诛讨，不因其
离贰而除之，是当断失断也。”孔纬曰：“濬言是也。”军容
杨复恭曰：“先朝蒙犯霜露，播越草莽，七八年间，寝不
安席。虽贼臣摇荡于外，亦由失制于中。陛下缵承，人
心忻戴，不宜轻举干戈，为国生事。望优诏报全忠，且
以柔服为辞。”上然之。全忠密遣濬之亲党赂濬，濬恃
全忠之援，论奏不已，天子僶俛，从之。五月，制特进、中
书侍郎、兵部尚书、同平章事、集贤殿大学士、上柱国、
河间郡开国伯、食邑七百户张濬为太原四面行营
兵马都统，京兆尹孙揆副之；以华州节度使韩建为
北面行营招讨都虞候、供军等使；以宣武节度使朱
全忠为太原东南面招讨使，成德军节度使王镕为
太原东面招讨使，幽州节度使李匡威为太原北面
招讨使，云州防御使赫连铎副之。丙午，潞州军乱，杀
其帅李克恭。监军使薛缋本函克恭首献之于朝，濬
方起兵，朝廷称贺。壬子，都招讨使张濬、孙揆率神策
诸军三千赴行营，昭宗御安喜门，临送诫誓之。六月
乙卯，李克用大将权知邢洺兵马留后安建上表，请
以三州归顺，遣中使往劳之。制以德州刺史、权知沧
州兵马留后卢彦威检校尚书右仆射，兼沧州刺史、
御史大夫，充义昌军节度、沧德观察处置等使。彦威
先启宋，逐其帅杨全玫，求旄节，朝廷以扈跸都将曹
诚为沧德节度使，诚虽不至任，而彦威之请不行。至
是，王镕、罗弘信因张濬用兵，为彦威论请，故有斯授。
以京兆尹、行营兵马副招讨孙揆检校兵部尚书，兼
潞州大都督府长史，充昭义节度副大使，知节度事
张濬会诸军于晋州。朱全彦选汾卒三千为张濬牙
队。秋，七月，乙酉朔，王师屯于阴地，太原大将康君立
以兵拒战，朱全忠遣大将葛从周率千骑入潞州，从
周权充兵马留后。朱全忠奏：“已差兵士守潞州，请节
度使孙揆赴镇。”时中使韩归范押揆旌节官诰送至行营。丙申，揆建节，率兵二千自晋州赴镇昭义。戊申，
至长子县山谷中，太原骑将李存孝伏兵，执揆与韩
归范牙兵五百，俘送太原，馀兵悉为存孝所杀。太原
将康君立率兵二万攻潞州。九月甲申，幽州、云州蕃、
汉兵三万攻雁门，太原将李存信、薛阿檀击败之。汴
将葛从周弃上党，康君立入据之，克用以君立为泽
潞兵马留后。十一月，癸丑朔，太原将邢州刺史李存
孝自恃擒孙揆功，合为昭义帅，怨克用授康君立。存
孝自晋州率行营兵归邢州，据城上表归朝，仍致书
与张濬、王镕求援。克用遣大将李存信、薛阿檀拒王
师于阴地，三战三捷，由是河西、鄜、夏、邠、岐之军渡河
西归。韩建以诸军保平阳，存信追之，建军又败，建退
保绛州。张濬以汴卒、禁军万人在晋州，存信攻之三
日，相与谋曰：“张濬宰相，俘之无益。天子禁兵，不宜加
害。如得平阳，于我无利。”遂退，舍五十里而军。十二月
壬午朔，张濬、韩建拔晋、绛遁去。李存信收晋、绛，大掠
河中四郡。丙寅，制：“特进、中书侍郎、平章事、太原四面
行营都统张濬可检校兵部尚书，兼鄂州刺史、御史
大夫，充鄂岳观察使；以开府仪同三司、守司徒、门下
侍郎、同平章事、上柱国、鲁国公、食邑三千户、充诸道
盐铁转运等使孔纬”检校司徒，兼江陵尹、荆南节度
观察处置使。庚午，新除鄂岳观察使张濬责授连州
刺史，新除荆南节度使孔纬责授均州刺史，并驰驿
赴任。太原军屯晋州，李克用遣中使韩归范还朝，因
上表诉冤，言“被贼臣张濬依倚朱全忠，离间功臣，致
削夺臣官爵，朝廷欲令释减”，下群臣议其可否。左仆
射韦昭度等议曰：“赏功罚否，前圣之令猷；含垢匿瑕，
百王之垂训。是以雷解而羲文象德，网开而汤化归
仁，用彼怀柔，式存彝范，上自轩、农之代，下臻文、武之
朝，罔不允洽宽弘，以流霈泽。况国家德祖守成之日，
宪宗致理之时，车轨一同，桑麻万里。烛龙外野，悉在
梯杭；火鼠穷郊，咸归正朔。然犹王承宗拥”兵镇冀，诏
范希朝讨之，仍岁无功，卒行赦宥。而又朱滔以幽州
之众，结田悦、李纳、王武俊之强，遣马燧等征之，不克，
旋又宽之以累圣之典谋睿哲，大朝之纪律文明，非
不欲厉彼风驱，快其电扫，然且考《春秋》之义，稽楚、郑
之文，或退而许平，或服而更舍，存于旧史，载彼新书。
李克用代漠强宗，阴山贵引。呼吸而风云作气，指麾
而草树成形。仰天指心，誓献秩訾之首。伏𡸅欧血，屡
亲都护之营，所谓勇多上人，自匪穷来归。我及陛下
圣考懿宗皇帝之朝，彭门失守，亲驱锐卒，首建殊功。
而先帝即位之初，渚宫大扰，复提义旅，克静妖氛。其
后封豕长蛇，荐食上国。继以子朝之乱，皆因重耳之
盟，保大朝之宗祧，垂中兴于简册。盖圣王之御天下
也，有勋可书，有绩可载，宥过不忘于十代，念“功岂止
于一时。天高听卑，请事斯语。且四海之内，创痏犹殷，
九贡之邦，纲条未理。昨者遽起邠岐之众，寻已退还；
又征燕蓟之师，倏闻内变。由于饟馈失职，资屝绝供，
致此投戈，是乖借箸，盖下计之未熟，非圣谋之不臧。
傥宸断重离，天机间出，录兹成款，散彼师徒，虚其念
旧之怀，待以如初之礼。臣等”所议，实以在斯。抑又闻
往者汉将赵充国欲因边境衰弱，出兵击之，于是魏
相上书，画陈利害，且曰：“恃国家之大，矜人物之众，欲
见威于敌者，谓之骄兵。兵骄者灭，非但人事，乃天道
也。”又曰：“臣不知此兵何名者也？兵出无名，事乃不成。”
汉宣纳之，竟罢其伐。伏惟皇帝陛下鉴往古用师之
难，采列圣迁“善之美，恩加区宇，信及豚鱼，则臣等不
胜恳愿。”况今汴魏犹艰，幽定方困，纵遣之调发，岂能
集事？虚行号令，徒召寇仇，将以剿人，非唯辱国。且黠
戛斯举勤王之众，推效命之诚，未能率骑独攻，所望
汉兵同力。令兹数镇，奔命不遑，难致济师，恐又生事。
谕其渐当暑热，非利戎旃，悉力颁霑，遣还蕃部。重“盈
陈五郡之卒，益谨关防；王珙振两河之雄，更严旗鼓。
然后奖其上表，哀以自陈，录彼前劳，责之后效。征神
爵之往典，还日逐之故封；谕其已斥王恭，不使更疑
晋帝。凡百臣子，实切乃诚。其克用在身官爵，并请却
还，仍依前编入属籍。”从之。以翰林学士承旨、兵部侍
郎崔昭纬本官同平章事，御史中丞徐彦若为户部
侍郎、同平章事。尚书右仆射王徽卒，赠司空，谥曰贞。
二年春正月壬子朔，李克用急攻邢州，李存孝求援
于王镕，王镕出军援之，屯于尧山。克用自太原至，击
败之，进围邢州。司徒、门下侍郎、平章事杜让能进位
太尉、太清宫使、弘文馆大学士、延资库使，领诸道盐
铁转运等使。以中书侍郎、吏部尚书、平章事刘崇望
为门下侍郎、监修国史、判度支事；工部侍郎、平章事
崔昭纬判户部事。二月辛巳，李克用复检校太师、中
书令、太原尹、北都留守、河东节度观察处置等使。时
张濬、韩建兵败后，为太原将李存信等所追，至是方
自含山逾王屋，出河清，达于河阳。属“河溢无舟楫，逮
坏”人庐舍，为木罂数百，方获渡，人多覆溺。休其徒于
司徒庙。是役也，朝廷倚朱全忠及三镇兵，全忠方连兵徐、郓，乃求兵粮于镇、魏，全忠终不至行营。镇、魏倚
太原为捍蔽，如破太原郡，恐危镇、魏。王镕、罗弘信亦
不出师，唯邠、岐、华、鄜、夏乌合之众，会晋州兵未交而
孙揆擒，燕卒败，所以河西、岐下之师，望风溃散，而濬、
建至败。全忠以镇、魏不助，兵粮观望，遣庞师古将兵
讨魏，陷十县，罗弘信乞盟，乃退。棣州刺史张蟾为青
州将王师范所败，新授平卢节度使崔安潜自棣州
归朝，复授太子少师。三月，辛亥朔，以青州权知兵马
留后王师范检校兵部尚书，兼青州刺史、御史大夫，
充平卢军节度观察、押新罗渤海两蕃等使、淮南节
度孙儒，为宣州观察使杨行密所杀。初，行密扬州失
守，据宣州，孙儒以兵攻围三年。是春，淮南大饥，军中
疫疠，死者十三四。是月，孙儒亦病，为帐下所执，降行
密。行密乃并孙儒之众，复据广陵。六月，王镕出军援
李存孝，克用大举讨镇州。七月，太原军出井陉，屯于
常山镇，大掠镇、赵、深诸郡。幽州节度使李匡威自率
步骑三万援王镕。八月，克用班师。九月丁未朔。乙卯，
天子赐左军中尉杨复恭几杖，以大将军致仕。复恭
怒，称病不受诏。十月丁丑朔。甲申，天威军使李顺节
率禁兵讨杨复恭，复恭假子玉山军使杨守信以兵
拒之，列阵于昌化里。昭宗登延喜楼，陈兵自“卫以俟
变。”相持至晚，不战而退。是夜，守信乃拥其众，卫复恭
出京师，且战且行，出通化门，由七盘路之商州，又令
义儿张绾为后殿。永安都头安权追及绾，擒之而还。
十一月，朱全忠上表请移时溥节镇。是月，汴军陷宿
州，乃授溥太子太师。溥将刘知俊降汴军。镇州王镕、
幽州李匡威复谋攻定州以“分其地。”王处存求援于
太原。十二月丙子朔，以光禄大夫、门下侍郎、右仆射、
平章事、监修国史、判度支、上柱国、彭城县开国男刘
崇望检校司空、同平章事，兼徐州刺史，充武宁军节
度、徐宿观察制置使。时李顺节恃恩恣横，出入以兵
仗自随，两军中尉刘景宣、西门君遂惧其窥图非望。
丁亥，两中尉传诏召顺节，顺节以甲士三百自随，至
银台门，门司传诏止从者。两中尉在仗舍邀顺节坐
次，令部将嗣光审斫顺节头，随剑落。其部下知顺节
死，大噪出延喜门。是日，天威捧日、登封三都乱，剽永
宁里，至晚方定。户部尚书郑延昌为中书侍郎、平章
事、判度支。